Validacija hrvatske inačice upitnika CIVIQ za procjenu kvalitete života kod pacijenata s kroničnim poremećajima venskog sustava

**Cilj** Testirati psihometrijska svojstva hrvatske inačice upitnika Kvaliteta života s kroničnom venskom insuficijencijom (prema engl, *Chronic Venous Insufficiency Quality of Life*, CIVIQ) i odrediti kvalitetu života kod pacijenata u svim stadijima kroničnih poremećaja venskog sustava.

**Postupci** Ovo presječno istraživanje provedeno je između 2014. i 2015. u privatnoj ordinaciji obiteljske medicine. Utvrdili smo faktorijalnu valjanost, presječnu valjanost i pouzdanost hrvatske inačice upitnika CIVIQ s 20 čestica: Upitnik je ispunilo 428 odraslih pacijenata (78% žena) s kroničnim poremećajima venskog sustava klasificiranima u stadije C1-C6 prema Kliničko-etiološko-anatomsko-patofiziološkoj (CEAP) C klasifikaciji.

**Rezultati** Medijan dobi pacijenata bio je 52 godine (5.-95. percentila, 30-77). Zapazili smo sljedeću distribuciju prema kliničkim stadijima kroničnih poremećaja venskog sustava: C1 (n = 78, 18%), C2 (n = 192, 45%), C3 (n = 53, 12%), C4 (n = 44, 10%), C5 (n = 13, 3%) i C6 (n = 48, 11%). Faktorijalna struktura CIVIQ-20 bila je nestabilna, a 6 čestica isključeno je iz analize psihometrijskih svojstava skraćene inačice (CIVIQ-14). CIVIQ-14 ima tri dimenzije (fizičku i psihološku dimenziju i dimenziju boli). Pouzdanost unutarnje konzistencije visoka je za čitav CIVIQ-14 (Cronbachov α = 0,92) i za sve njegove dimenzije (α≥0.80). Medijan kvalitete života značajno se smanjivao s višim CEAP C stadijem: C1/C2 (86, 50-100); C3/C4 (75, 36-98); C5/C6 (67, 31-95) (*P* < 0,001). Post-hoc analiza pokazala je da pacijenti sa stadijem C1/C2 imaju višu kvalitetu života nego ostale skupine (*P* < 0,001).

**Zaključak** Skraćena CIVIQ-14 inačica korisna je za određivanje kvalitete života kod pacijenata s kroničnim poremećajima venskog sustava u svakodnevnoj kliničkoj praksi. Kako bi dobili stabilan validirani instrument, preporučujemo kroskulturalnu validaciju čestica koje imaju opterećenje (engl, *loading*) na više od jednog faktora.